呈知府司封二十韵
作者：陳瓘
朝代：宋

paragraphs: 錦帳含香士，高名壓搢紳。
南昌移皂蓋，東潁憩朱輪。
孝悌資延壽，耕桑頼信臣。
優游千里治，談笑六朝均。
竟日庭無訟，期年俗已淳。
休誇兩岐秀，未若四時春。
近遠皆霑澤，施爲固有神。
歡謳連別壤，美績播嚴宸。
夙慕冰壺潔，終期驥足伸。
燕閒成吏隠，蕭灑得湖濱。
烟柳籠亭檻，雲波盪釣綸。
微風牽藻荇，小棹送鱸蓴。
繆作堂中客，慚陪席上珍。
開樽寧草草，延語每諄諄。
齷齪才非異，吹噓意獨親。
摘鞍方邂逅，攬轡又逡巡。
麗巧裁新詠，緘題及鄙人。
曹劉風自古，李杜格殊倫。
拜賜欣愉甚，臨分感歎頻。
悠悠京國路，重染滿衣塵。